Beszámoló

Határtalanul pályázat Erdély

Miután sikeresen pályáztunk és nyertünk a Határtalanul Hetedikeseknek pályázat keretében 19 gyulaházi, 12 nyírtassi és 14 nyírkarászi gyerek utazott Erdélybe 4 felnőtt kíséretében.

2024.06.17-én kora reggel miután a 3 iskola tanulói buszra szálltak Debrecenen keresztül léptük át a határt Ártándnál. Nagyvárad érintésével a Királyhágón átkelve jutottunk el Bánffyhunyadra. Ott a felújított református templomban találkoztunk Jakab Mihály Gyula parókus lelkipásztorral, aki érdekes előadás keretében mutatta be a templom múltját és jelenét. Folytatva utunkat a következő megállónk Szováta volt, ahol megnéztük és körbesétéltuk a Medve-tavat. Ezután már a szálláshelyünkre, Korondra a Forrás Panzióba mentünk, ahol szép környezetben 2-3-4-5 ágyas szobákban laktunk mindhárom nap. Itt biztosították számunkra a reggelit és vacsorát valamint a hideg uticsomagot.

A kirándulásunk második napján Farkaslakára látogattunk, ahol megnéztük Tamási Áron szülőházát, meghallgattuk Hadnagy Júlia népművelő előadását, megkoszorúztuk a síremlékét. Ezt követően a Gyilkos - tónál eltöltött szabadidő után a Békás -szoros hatalmas, lenyűgöző függőleges sziklái között sétáltunk. A szállásra visszaindulva Kalondatetőn meglátogattuk a szénégetőket. A gyerekek érdeklődve figyelték, hogy milyen technikát alkalmaznak, hogy ne gyúljon be, de izzon a fa, amiből a híres erdélyi faszén lesz. A parajdi sóbányában sajnos a sok eső és beázások miatt nem tudtunk lejutni. Helyette a Sófeldolgozó üzemet látogattuk meg Korondon. Bemutatták, hogy milyen sótömbökből, sósziklákból készítik a különböző sófajtákat. A füstízű sótól a fokhagymásig ezernyi íz megtalálható a helyi bemutató szakboltban. Búcsúzóul mindenki kapott 1 kg parajdi asztali sót. Mielőtt a szállásra mentünk volna a Korondi vásáron sétáltak és vásárolhattak a gyerekek.

A bözödújfalui emlékparkban kezdtük a harmadik napot. Itt láthattuk a Ceaușescu korszak egyik legbrutálisabb döntését, amikor is egy egész falut, egy völgyet árasztott el vízzel, az ott élő emberek minden vagyonát, emberi méltóságát semmibe véve. Erről Szőcs Lajos tartott nekünk egy érdekes előadást. Innen Kőrispatakra mentünk a Szalmakalap múzeumba. A múzeum megtekintése mellett egy igen érdekes kézműves foglalkozáson vehettek részt tanulóink. Több fajta fonásmódot is kipróbálhattak a gyerekek, amit egy helyben sütött lángos elfogyasztása zárt. Fehéregyházán a Petőfi emlékmúzeumban hallgattuk meg Szőcs Lajos érdekfeszítő előadását Petőfi Segesvár környékén eltöltött utolsó napjairól. Székelyderzs és Bögöz volt még a hosszúra sikerült nap programjában.

Kirándulásunk negyedik napján Marosvásárhelyen buszos városnézés történt és azután elindultunk haza. Felemelő érzés volt ezen a kiránduláson részt venni, a történelmi múlt eseményeit felidézve megtekinteni a helyi nevezetességeket, betekintést nyerni az erdélyi magyarság mindennapjaiba. Köszönjük a lehetőséget , köszönöm, hogy részese lehettem az osztályommal.

Nagy Miklósné /osztályfőnök/